## Pravilnik o izmjenama i dopunama Pravilnika o raspodjeli dozvola za međunarodni prijevoz tereta

### NN 102/2007 (10.10.2007.), Pravilnik o izmjenama i dopunama Pravilnika o raspodjeli dozvola za međunarodni prijevoz tereta

# MINISTARSTVO MORA, TURIZMA, PROMETA I RAZVITKA

**2992**

Na temelju članka 74. stavka 4. Zakona o prijevozu u cestovnom prometu
(»Narodne novine«, br. 178/04, 48/05 i 116/06) ministar mora, turizma, prometa i
razvitka donosi

## PRAVILNIK

### O IZMJENAMA I DOPUNAMA PRAVILNIKA O RASPODJELI DOZVOLA ZA MEĐUNARODNI PRIJEVOZ TERETA

Članak 1.

U članku 7. stavak 4. Pravilnika o raspodjeli dozvola za međunarodni prijevoz
tereta (»Narodne novine« broj 120/05 i 106/06) briše se točka i dodaju riječi
»kao i potvrdu nadležne Porezne uprave o plaćenim obvezama iz članka 77. Zakona
o prijevozu u cestovnom prometu, ne stariju od 30 dana«.
U članku 7. stavak 4. riječi »Uz zahtjev za izdavanjem dozvola prijevoznik
dostavlja i potvrdu nadležne Porezne uprave o plaćenim obvezama iz članka 77.
Zakona o prijevozu u cestovnom prometu, ne stariju od 30 dana« – brišu se.
U članku 7. stavak 5. briše se točka i dodaju riječi »kao i potvrdu nadležne
Porezne uprave o plaćenim obvezama iz članka 77. Zakona o prijevozu u cestovnom
prometu, ne stariju od 30 dana«.
U članku 7. stavak 5. riječi »Uz zahtjev za izdavanjem dozvola prijevoznik
dostavlja i potvrdu nadležne Porezne uprave o plaćenim obvezama iz članka 77.
Zakona o prijevozu u cestovnom prometu, ne stariju od 30 dana« – brišu se.

Članak 2.

U članku 8. stavak 2. iza riječi »izvršiti povrat« dodaje se riječ
»iskorištenih«.

Članak 3.

Članak 13. mijenja se i glasi:
(1) Mjerila za raspodjelu CEMT dozvola su sljedeća:
1. Najmanje tri »sigurna« (Euro 3), (Euro 4) ili (Euro 5) teretna motorna vozila
za jednu CEMT dozvolu koja vrijedi na teritoriju Austrije, a ne vrijedi na
teritoriju Italije,
2. Najmanje dva »sigurna« (Euro 3), (Euro 4) ili (Euro 5) teret­na motorna
vozila za jednu CEMT dozvolu koja vrijedi na teritoriju Italije, a ne vrijedi na
teritoriju Austrije;
3. Najmanje jedno »sigurno« (Euro 3), (Euro 4) ili (Euro 5) teretno motorno
vozilo za jednu CEMT dozvolu koja ne vrijedi na teritoriju Austrije i Italije.
4. Posjedovanje licencije za obavljanje međunarodnog prijevoza tereta najmanje
dvije godine od dana izdavanja licencije do dana podnošenja zahtjeva.
5. Uvjet iz stavka (1) točke 4. ovoga članka ne odnosi se na pravne sljednike
prijevoznika.
(2) Za svaku izdanu CEMT dozvolu umanjuje se broj vozila s kojima prijevoznik
raspolaže, sukladno točki 1. 2. i 3. ovoga članka. Prilikom raspodjele oduzetih
dozvola prijevoznicima koji posjeduju CEMT dozvole oduzima se broj vozila
sukladno točkama 1. 2. 3. ovog članka.
(3) Pored mjerila iz stavka 1. ovoga članka za dobivanje CEMT dozvole primijenit
će se i mjerila iz članka 9. točke 3., 5. i 6.. ovoga Pravilnika.
(4) Prednost pri dobivanju CEMT dozvole ima prijevoznik koji je uspješno
koristio CEMT dozvole u prethodnom razdoblju.«

Članak 4.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/07-05/50
Urbroj: 530-07-07-01
Zagreb, 14. rujna 2007.

Ministar
**Božidar Kalmeta**, v. r.

Pravilnik, NN 102/2007-2992
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)